
«Αθηνάς Χωρίς Αυτοκίνητο»: Ο Δήμος Αθηναίων για 3η χρονιά γιορτάζει την Παγκόσμια Ημέρα Χωρίς Αυτοκίνητο στην «καρδιά» της πόλης
Στις 19 και 20 Σεπτεμβρίου, η οδός Αθηνάς κλείνει για τα οχήματα και γεμίζει για 24 ώρες με δράσεις για μικρούς και μεγάλους
Χ. Δούκας: «Θέλουμε μια Αθήνα πιο ανθρώπινη, που δίνει περισσότερο δημόσιο χώρο στους κατοίκους και τους επισκέπτες της»
Για τρίτη συνεχόμενη χρονιά ο Δήμος Αθηναίων, στο πλαίσιο της Παγκόσμιας Ημέρας Χωρίς Αυτοκίνητο (22 Σεπτεμβρίου) και της Ευρωπαϊκής Εβδομάδας Κινητικότητας στέλνει ένα μήνυμα για μια πόλη με λιγότερη εξάρτηση από το αυτοκίνητο, περισσότερες επιλογές βιώσιμης μετακίνησης και περισσότερο δημόσιο χώρο για όλους.

Το μήνυμα αυτό γίνεται πράξη στην «καρδιά» της Αθήνας. Από τις 8 το βράδυ του Σαββάτου 19 Σεπτεμβρίου έως τις 8 το βράδυ της Κυριακής 20 Σεπτεμβρίου, η οδός Αθηνάς κλείνει για τα οχήματα και ανοίγει στους κατοίκους και τους επισκέπτες της πόλης. Το Φεστιβάλ του Δήμου Αθηναίων, μέσω της Αναπτυξιακής Αθήνας, διοργανώνει και φέτος τη δράση «Αθηνάς Χωρίς Αυτοκίνητο» μετατρέποντας για ένα 24ωρο έναν από τους πιο κεντρικούς και εμβληματικούς δρόμους της πρωτεύουσας σε έναν ανοιχτό χώρο συνάντησης, άθλησης, δημιουργίας και ψυχαγωγίας για μικρούς και μεγάλους.

Η δράση πραγματοποιείται δύο ημέρες πριν από την Παγκόσμια Ημέρα Χωρίς Αυτοκίνητο, στις 22 Σεπτεμβρίου, μεταφέροντας στην πράξη το μήνυμά της: να ξανασκεφτούμε τον τρόπο με τον οποίο μετακινούμαστε στην πόλη, αλλά και το πώς να γίνει ο δημόσιος χώρος πιο προσβάσιμος, ασφαλής και φιλικός για όλους.

Ο Δήμαρχος Αθηναίων, Χάρης Δούκας, σε δήλωσή του τονίζει:

«Για ένα ολόκληρο 24ωρο, η Αθηνάς γίνεται ένας δρόμος για τους ανθρώπους. Χωρίς αυτοκίνητα, με περισσότερο χώρο για να περπατήσουμε, να κινηθούμε με ποδήλατο, να παίξουμε, να συναντηθούμε και να χαρούμε την πόλη μας. Θέλουμε μια Αθήνα πιο προσβάσιμη και πιο ανθρώπινη, που δίνει περισσότερο δημόσιο χώρο στους κατοίκους και τους επισκέπτες της. Στις 19 και 20 Σεπτεμβρίου δίνουμε μια μικρή εικόνα αυτής της πόλης και καλούμε όλες και όλους να τη ζήσουν μαζί μας».

Με την καθιερωμένη δράση, ο Δήμος Αθηναίων δημιουργεί χώρο για τη συμπερίληψη, τον αθλητισμό, το παιχνίδι και τη δημιουργία, διαμορφώνοντας ένα πρόγραμμα για όλες τις ηλικίες που περιλαμβάνει, μεταξύ άλλων, παραολυμπιακά αθλήματα, ποδηλατικές δράσεις, γιόγκα και fitness, skateboard, παιδικό θέατρο και δημιουργικά εργαστήρια, DJ sets, συναυλίες και μεταμεσονύκτιες κινηματογραφικές προβολές.

Η μεγάλη γιορτή αρχίζει το Σάββατο στις 20.00 με έναν διαφορετικό περίπατο στην «καρδιά» της Αθήνας. Για τα πρώτα 30 λεπτά, πριν ακόμη ξεκινήσει οποιαδήποτε οργανωμένη δράση, η οδός Αθηνάς θα είναι απλώς ένας δρόμος χωρίς αυτοκίνητα. Κάτοικοι και επισκέπτες θα μπορούν να περπατήσουν ελεύθερα από την Ομόνοια προς το Μοναστηράκι και να δουν έναν από τους πιο πολυσύχναστους δρόμους της πόλης από μια διαφορετική ματιά, καθώς πέφτει το φως της ημέρας και με την Ακρόπολη στο βάθος.

Αμέσως μετά, η Αθηνάς γεμίζει μουσική με το Athens Disco, ενώ από τις 23:00 και μέχρι τις πρώτες πρωινές ώρες τη σκυτάλη παίρνει το Midnight Express με τρεις διαδοχικές υπαίθριες κινηματογραφικές προβολές.

Την Κυριακή, από νωρίς το πρωί έως τις 8 το βράδυ, ο δρόμος μετατρέπεται σε ένα μεγάλο ανοιχτό πεδίο άθλησης, παιχνιδιού και δημιουργίας. Ποδήλατο, παραολυμπιακά αθλήματα, skateboard, yoga, παιδικό θέατρο, street art, εκπαιδευτικές και περιβαλλοντικές δράσεις συναντούν τη μουσική. Η διοργάνωση ολοκληρώνεται με τη συναυλία «Το Μπαλκόνι του Papazo Live».

Καθ’ όλη τη διάρκεια του 24ώρου, τον παλμό της οδού Αθηνάς θα ακολουθεί και η Xiaomi με τη νέα σειρά REDMI Note 17. Τα νέα μοντέλα, θα βρίσκονται στην καρδιά της δράσης, καταγράφοντας στιγμές απο την εκδηλωση ενώ οι επισκέπτες θα έχουν την ευκαιρία να γνωρίσουν από κοντά τις νέες συσκευές. Με μεγάλη αυτονομία μπαταρίας που φτάνει τις 3 ημέρες με μία φόρτιση, με hypercharge και έμφαση στην αντοχή, η σειρά REDMI Note 17 είναι σχεδιασμένη για να ακολουθεί τον ρυθμό μιας ημέρας γεμάτης εμπειρίες.

Αναλυτικά, οι εκδηλώσεις:
Σάββατο 19/9
· «Περίπατος στο Λυκόφως»: Τα πρώτα 30 λεπτά χωρίς οχήματα για ελεύθερο περίπατο (20:00 – 20:30).

· Athens Disco: Υπαίθριο πάρτυ έναρξης (20:00 – 23:00).

· Σινεμά στην Αθηνάς με το Midnight Express: Τρεις διαδοχικές νυχτερινές προβολές στην (23:00 – 01:00 / 01:00 – 03:00 / 03:00 – 05:00).

Κυριακή 20/9
· Yoga & Fitness Sessions: Πρωινή ευεξία, γιόγκα και προγράμματα γυμναστικής (09:00 – 15:00 | Yoga: 09:00 – 12:00, Fitness: 11:00 – 15:00).

· “Sports Beyond Limits” (by Panathinaikos A.C.): Γνωριμία και συμμετοχή σε παραολυμπιακά αθλήματα – Πινγκ Πονγκ ΑμεΑ & Βόλεϊ Καθιστών (09:00 – 13:00), Παραμπάντμιντον, Ξιφασκία με Αμαξίδιο & Μπότσια (13:00 – 17:00).

· Bicycle Friendly Greece - Παιδικές Πίστες Ποδηλάτου: Πίστα ΚΟΚ 300 τ.μ. για παιδιά 4–11 ετών και πίστα ισορροπίας με Balance Bikes για παιδιά 2–4 ετών (11:00 – 16:00).

· Bike Art, Green Energy & Photo Corner: Δημιουργία ζωγραφικής μέσω πεταλιού (Bike Art) και φορτιστές κινητών με παραγωγή πράσινης ενέργειας (Green Energy Station).

· «Η πόλη παίζει!» & Αφηγήσεις: Επιτραπέζιο/επιδαπέδιο θεατροπαιδαγωγικό παιχνίδι σε ταμπλό 25 θέσεων για την προσβασιμότητα και διαδραστικές αφηγήσεις παραμυθιών για όλη την οικογένεια (11:00 – 15:00).

· Street Art, Ανακύκλωση & Χειροτεχνία: Εργαστήριο Graffiti Stencil με σπρέι σε καμβά, δημιουργική ανακύκλωση υλικών και κατασκευή μινιατούρας ποδηλάτου σε 4 θεματικά τραπέζια (11:00 – 15:00).

· Street mission: Πράκτορες Ανακύκλωσης (από τη Διεύθυνση Καθαριότητας και Ανακύκλωσης του Δήμου Αθηναίων): Ένα εργαστήρι-παιχνίδι για την αξία της ανακύκλωσης και πώς μπορεί να γίνει μέρος της καθημερινότητάς μας. (11:00 – 15:00)
· Get Skated & Educated: Σεμινάρια skateboard, τεχνικές ασφαλείας, κουλτούρα του αθλήματος και ελεύθερη βόλτα στο οδόστρωμα (11:00 – 17:00).

· Παιδικό Θέατρο & Δημιουργικές Μεταμορφώσεις: Διαδραστικές παραστάσεις δρόμου, εργαστήρια από ζογκλέρ, και παιδικά μαγικά σόου, σε συνδυασμό με μεταμορφώσεις προσώπου Face Painting & Glitter Magic με υποαλλεργικά χρώματα και οικολογική λάμψη (11:00 – 15:00).
· Ανοιχτή Ποδηλατική Δράση: Ελάτε με τα ποδήλατά σας να ακολουθήσουμε μια διαδρομή που ξεκινά από την Αθηνάς και κατευθύνεται προς Πατήσια – Κυψέλη – Σεπόλια. 

· Live Μουσική: Η μεγάλη συναυλία λήξης «Το Μπαλκόνι του Papazo Live» με πολλούς καλεσμένους (17:00 – 20:00).

